Другое пасланне да Цімафея

1

Прывітанне

¹Павел, з волі Божай апостал Езуса Хрыста, згодна з абяцаннем жыцця ў Хрысце Езусе – ²Цімафею, умілаванаму сыну: ласка, міласэрнасць, спакой ад Бога Айца і Езуса Хрыста, Пана нашага.

Падзяка за веру Цімафея

³Калі я няспынна ўспамінаю пра цябе ў сваіх малітвах ноччу і днём, я ўдзячны Богу, якому на ўзор продкаў служу з чыстым сумленнем. ⁴Узгадваючы пра твае слёзы, я прагну ўбачыць цябе, каб напоўніцца радасцю. ⁵Калі ўспамінаю пра тваю некрывадушную веру, якая спярша жыла ў тваёй бабулі Лаідзе і тваёй маці Эўніцы, я перакананы, што яна жыве таксама ў табе.

Заданне Цімафея

⁶З гэтай прычыны нагадваю табе, каб ты распальваў дар Божы, які ёсць у табе праз ускладанне маіх рук. ⁷Таму што Бог даў нам не духа боязі, але сілы, любові і разважнасці. ⁸Дык не саромейся сведчання нашага Пана, ні мяне, вязня Ягонага, але далучыся да цярпенняў дзеля Евангелля паводле моцы Бога, ⁹які ўратаваў нас і паклікаў святым пакліканнем не за нашыя ўчынкі, але паводле ўласнай пастановы і ласкі, дадзенай нам у Хрысце Езусе перад вечнымі часамі ¹⁰і адкрытай цяпер праз аб’яўленне Збаўцы нашага, Езуса Хрыста, які знішчыў смерць і асвятліў жыццё і несмяротнасць Евангеллем, ¹¹дзеля якога я пастаўлены прапаведнікам, апосталам і настаўнікам.

¹²З гэтай прычыны я і цярплю гэта, але не саромеюся, бо ведаю, у каго паверыў, і перакананы, што Ён мае моц захаваць дэпазіт веры на той дзень. ¹³Трымайся прыкладу здаровага вучэння, якое ты чуў ад мяне ў любові і веры, што ў Хрысце Езусе. ¹⁴Захавай гэты прыгожы дэпазіт дзякуючы Духу Святому, які жыве ў нас.

¹⁵Ці ведаеш, што ўсе з Азіі, сярод якіх Фігел і Гермаген, адвярнуліся ад мяне? ¹⁶Хай будзе міласэрным Пан да дому Анэсіфора, бо ён часта падтрымліваў мяне і не саромеўся маіх кайданаў, ¹⁷але, прыбыўшы ў Рым, старанна шукаў мяне і знайшоў. ¹⁸Няхай Пан будзе міласэрным да яго ў гэты дзень. А колькі ён служыў мне ў Эфесе, ты лепей ведаеш.

2

Узнагарода за апостальскую працу

¹Ты ж, дзіця маё, умацоўвайся ў ласцы, што ў Езусе Хрысце. ²А пачутае ад мяне пры многіх сведках, перадай верным людзям, якія будуць здольныя навучыць таксама іншых.

³Цярпі разам са мною як добры жаўнер Хрыста Езуса. ⁴Той, хто служыць у войску, каб падабацца таму, хто ўзяў яго на службу, не ўмешваецца ў жыццёвыя справы. ⁵Таксама і той, хто змагаецца як атлет, не стане пераможцам, калі будзе змагацца не па правілах. ⁶Земляробу, які працуе, першаму належыць карыстацца пладамі. ⁷Зразумей, што гавару; няхай дасць табе Пан зразумець усё.

Перамога ва ўваскрослым Хрысце

⁸Памятай пра Езуса Хрыста з пакалення Давіда, які ўваскрос паводле майго Евангелля, ⁹за якое я цярплю нядолю аж да кайданаў, нібы злачынца. Але Божага слова не зняволіш. ¹⁰Таму я ўсё вытрымліваю дзеля выбраных, каб і яны атрымалі збаўленне ў Езусе Хрысце з вечнаю славаю. ¹¹Сапраўды, калі мы разам з Ім памерлі, то з Ім і ажывём; ¹²калі церпім, то разам з Ім валадарыць будзем; ¹³калі адрачэмся, і Ён адрачэцца ад нас; калі мы не верым, Ён застаецца верным, бо самога сябе адрачыся не можа.

Вытрываласць ў абвяшчэнні слова праўды

¹⁴Нагадвай пра гэта, даючы сведчанне перад Богам, каб не спрачацца з-за словаў, бо гэта не прыносіць ніякай карысці, а толькі шкодзіць слухачам. ¹⁵Старанна імкніся, каб Бог палічыў цябе годным, бездакорным працаўніком, які правільна пераказвае слова праўды. ¹⁶Пазбягай людскога пустаслоўя, бо гэта вядзе да штораз большай бязбожнасці. ¹⁷Словы такіх людзей пашыраюцца, як гангрэна. Сярод іх Гіменэй і Філет, ¹⁸якія адступіліся ад праўды, кажучы, што ўваскрашэнне ўжо настала, і гэтым разбураюць веру некаторых. ¹⁹Але Божы фундамент стаіць моцна, маючы такую пячатку: «Пан ведае сваіх» і: «Няхай адступіцца ад несправядлівасці кожны, хто заклікае імя Пана». ²⁰У вялікім жа доме ёсць не толькі залатое і сярэбранае начынне, але драўлянае і глінянае. Адно – у пашане, другое – не ў пашане. ²¹Калі хтосьці ачысціць сябе ад гэтага, то стане начыннем пачэсным, асвячаным і карысным Пану, прыдатным для ўсялякай добрай справы.

Патрабаванні да Цімафея

²²Асцерагайся юнацкай пажадлівасці, імкніся да справядлівасці, веры, любові, міру з тымі, хто заклікае імя Пана ад чыстага сэрца. ²³А неразумных і бессэнсоўных спрэчак пазбягай, ведаючы, што яны прыводзяць да сварак. ²⁴Слуга Пана не павінен сварыцца, а павінен быць ласкавым да ўсіх, здольным да навучання і цярплівым, ²⁵спакойна настаўляць непрыхільных. ²⁶Можа, калісьці Бог дасць ім апамятацца дзеля пазнання праўды і вырвацца з пастак д’ябла, які аблытаў іх, каб падпарадкаваць сваёй волі.

3

Знакі апошніх часоў

¹Ведай, што ў апошнія дні настануць цяжкія часы. ²Людзі будуць самалюбнымі, хцівымі, фанабэрыстымі, ганарыстымі, зламоўнымі, непаслухмянымі бацькам, няўдзячнымі, нягоднымі, ³непрыязнымі, непрымірымымі, паклёпнікамі, нястрыманымі, жорсткімі, ненавіснікамі дабра, ⁴здраднікамі, бяздушнымі, надзьмутымі, любячымі раскошу больш за Бога. ⁵Будуць мець выгляд пабожнасці, аднак адкінуць яе моц. Асцерагайся такіх, ⁶бо з іх ёсць тыя, каторыя закрадаюцца ў дамы і зводзяць хвейных жанчын, абцяжараных грахамі, якія паддаюцца розным пажадлівасцям, ⁷заўсёды вучацца, але ніколі не даходзяць да разумення праўды. ⁸Як Янэс і Ямбрэс паўсталі супраць Майсея, так і яны сталі супраць праўды, людзі з сапсаваным розумам, нявыпрабаваныя ў веры. ⁹Але яны далёка не зойдуць, бо іх глупота – так, як і тых, – стане бачнай усім.

Вернасць пакліканню і каштоўнасць Святога Пісання

¹⁰Ты пайшоў следам за маім вучэннем, за паводзінамі, за намерам, за вераю, за цярплівасцю, за любоўю, за трываласцю ¹¹ў ганеннях і цярпеннях, якія выпалі мне ў Антыёхіі, Іконіі і Лістры. Столькі ганенняў я перанёс, і ад усяго мяне выратаваў Пан. ¹²Усе, хто жадае жыць пабожна ў Хрысце Езусе, будуць пераследаваныя. ¹³Нягодныя ж людзі і ашуканцы будуць дасягаць поспехаў у дрэнным, памыляючыся і іншых уводзячы ў зман.

¹⁴А ты трывай у тым, чаму навучыўся і што табе даручана, ведаючы, ад каго навучыўся. Бо ад дзіцячых гадоў ведаеш святыя Пісанні, ¹⁵якія могуць навучыць цябе мудрасці дзеля збаўлення праз веру ў Езуса Хрыста. ¹⁶Усё Пісанне натхнёнае Богам і карыснае для навучання, для пераконвання, для настаўлення, для выхавання ў праведнасці, ¹⁷каб Божы чалавек быў дасканалы, да ўсякай добрай справы гатовы.

4

Абавязкі Цімафея

¹Перад абліччам Бога і Хрыста Езуса, які будзе судзіць жывых і памерлых, Яго аб’яўленнем і валадарствам я заклінаю цябе: ²прапаведуй слова, будзь настойлівы ў спрыяльны і неспрыяльны час, аспрэчвай, папраўляй, заахвочвай з усёй цярплівасцю ў навучанні. ³Бо настане час, калі не будуць зносіць здаровага вучэння, але паводле ўласнай пажадлівасці пачнуць памнажаць сабе настаўнікаў, каб тыя цешылі ім слых. ⁴І адвернуць слых ад праўды, і звернуцца да баек. ⁵Але ты будзь цвярозы ва ўсім, вытрымлівай зло, здзейсні справу дабравесніка, споўні сваё служэнне.

Прадказанне хуткай смерці Апостала

⁶Бо я ўжо праліваюся, як ахвяра, і настаў час майго адыходу. ⁷У добрай барацьбе я змагаўся, бег скончыў, веру захаваў. ⁸Нарэшце рыхтуецца мне вянок справядлівасці, які ў той дзень дасць мне Пан, справядлівы Суддзя. І не толькі мне, але ўсім, хто палюбіў Яго аб’яўленне.

Апошнія настаўленні

⁹Пастарайся прыйсці да мяне неўзабаве. ¹⁰Дэмас пакінуў мяне, палюбіўшы цяперашні свет, і скіраваўся ў Тэсалоніку; Крэсцэнс – у Галатыю, Ціт – у Далматыю. ¹¹Толькі Лука са мною. Забяры Марка і прывядзі з сабою, бо ён найбольш карысны мне для служэння. ¹²Тыхіка я паслаў у Эфес. ¹³Як пойдзеш да мяне, прынясі плашч, які я пакінуў у Карпа ў Траадзе, а таксама кнігі, асабліва пергаменты. ¹⁴Меднік Аляксандр праявіў у дачыненні да мяне шмат зла – Пан адплаціць яму паводле ўчынкаў ягоных. ¹⁵І ты асцерагайся яго, бо ён моцна супраціўляўся нашым словам.

¹⁶Пры першай маёй абароне нікога не было са мною, але ўсе мяне пакінулі. Няхай не будзе палічана ім гэта. ¹⁷А Пан стаў пры мне і ўмацаваў мяне, каб праз мяне здзейснілася прапаведаванне і каб пачулі ўсе язычнікі, а я пазбег ільвінай пашчы. ¹⁸Уратуе мяне Пан ад кожнай ліхой справы і захавае мяне для свайго Нябеснага Валадарства. Яму слава на векі вечныя. Амэн.

Прывітанні

¹⁹Прывітай Прыску і Аквілу, і дом Анэсіфора. ²⁰Эраст застаўся ў Карынце, а хворага Трафіма я пакінуў у Мілеце. ²¹Паспяшайся прыйсці да зімы.

Вітаюць цябе Эўбуль, Пудэнс, Лін, Клаўдыя і ўсе браты.

²²Пан з духам тваім. Ласка з вамі.

© Канферэнцыя Каталіцкіх Біскупаў у Беларусі, Мінск 2017